  Виталий Пронин Шаерысьтымы улӥсьёс пӧлысь 66 процентэз пусъе: дорамы пӧртэм выжы калыкъёс эшъяськыса, ог-огзэс валаса уло. Дасо ар талэсь азьло ог 41 процентэз гинэ озьы лыдъя вал.Нациосын ужан политикая министрлэн воштӥсез Лариса Буранова верамъя, таӵе мылкыд потэ кун политика бордысь но. Россиысь тросаз улосъёсын туннэ но ӧвӧл нациосын ужанъя ёзъёс. Удмуртиын таӵе министерство кылдытэмын ни 1994-тӥ арын.- Республикаямы мыло-кыдо ужало пӧртэм калыкъёслэн огазеяськонъёссы, - шуэ Лариса Николаевна. - Соос нуналлы быдэ кожыло министерствое, сюлмаськонъёссэс, шумпотонъёссэс верало, ӵошен кенешиськом пӧртэм ужрадъёс ортчытон сярысь.Мигрантъёсын югдур но шаерамы урод ӧвӧл. Но соослы пумит мылкыдъёс дырын-дырын вуыло ик Москва, Санкт-Петербург кадь бадӟым городъёсысь. Озьы берло юалляськонъёс возьматӥзы: студентъёс пӧлысь 32,7 процентэз пумит карисько мукет шаеръёсысь вуэмъёслы.- Жаляса верано, та нырысь ик потэ пӧртэм калыкъёслэсь историзэс, культуразэс тодымтэмы бордысь, - азьланьтэ веранзэ Л. Буранова. - Со бордын ужано.2012-тӥ-2014-тӥ аръёслы республикаямы пӧртэм калыкъёслэсь кусыпъёссэс юнматонлы, экстремизмен нюръяськонлы сӥзем нимысьтыз кун программа кутэмын луоз. Солэн дуныз - 6 миллион манет. Озьы республикаысьтымы школаосы матысь дыре вуыны кулэ пӧртэм калыкъёслэн историзылы, кусыпъёссылы сӥзем литература. Ӟучъёслэн улэм-вылэмзылы, культуразылы сӥзем ньыль фильм дасяське. Нациосын ужан политикая министерстволэн лыдъямезъя, удмуртъёс сярысь юаку, тросэз соослэсь калык сиён-юонзэс, дӥсьсэс ке но вераны быгато, ӟучъёслэсь - уг. Соин ик фильмъёс туж интыяз луыны кулэ.Одӥгез сюлмаськытӥсь ужпум - пичи нылпиослы чаклам удмурт, пор, бигер книгаослэн тырмымтэзы. Ваньёсызлэн но вылтусъёссы мӧзмытэсь, пурысесь. Соин ик Нациосын ужанъя министерство паськыт кутыны кутскиз Интернетэз. Солэн сайтаз али покчиослы 5 аудио-книга интыямын ни. Отысь ик шедьтыны луэ удмурт но ӟуч кылъёсын открыткаосты.- Апрельысен усьтӥськоз удмуртъёслэн культуразылы, сямъёссылы но йылолъёссылы сӥзем сайт-энциклопедия, - пусйиз Л. Буранова. - Отчы пыртэмын луозы удмуртъёс сярысь пӧртэм статьяос, аудио но видеозаписьёс, удмурт-ӟуч кыллюкам но трос мукетыз.Министерство лыдъямъя, Брангуртысь песянайёслэсь данзэс шаерамы пайдаен кутыны ӧм быгатэ ке, янгыш лэсьтом. Угось соослэн «Евровидениее» потэмзы бере Удмуртиен, удмуртъёсын тунсыкъяськисьёслэн лыдзы кӧня ке дасолы йылӥз. Кылсярысь, али ӵапак малпаськоно шаерамы туризмез азинтон сярысь.- Песянайёслы министерствомылэсь кыӵе ке юрттэт кулэ луиз ке, ми соослэсь ум палэнтӥське. Но али, тодӥськоды, соосын ужало Москваысь продюсеръёс, - ватсаз Лариса Николаевна. - Бен, шаермес быдэс дуннее данъяны быгатэм артистъёсмылы коньдон премия луоз.Элина Кумачёва.  